БОГОРОДИЧНИК. 
Каноны Божией Матери на каждый день. 


КАНОН БЛАГОДАРСТВЕННЫЙ 


глас 8 


Пресвятей Богородице 
по избавлении от болезни! 


Песнь 1 


Ирмос: Воду прошед, яко сушу, и египетскаго зла избежав, израильтянин 
вопияше: Избавителю и Богу нашему поим. 


Двере Божественнаго Востока, двери сострастия ми отверзла еси и 
пути, ко аду кланящагося, избавила еси: темже благодарственно присно 
славлю ТЯ. 

Сердцем и духом и умом смиренным, зане улучих, Дево святая, 
помощи от Тебе, благодарю Тя непрестанно, раб Твой. 

Слава: Печаль прейде мне в радость, се бо видим есмь здрав 
благодатию Твоею: темже, Пренепорочная Мария, благодарю Тебе и 
верою славлю ТЯ. 

И ныне: Ко храму Твоему Божественному прибегший, муками всякими 
обуреваем люто, раб Твой улучи тишину: и сего ради, Дево, славит ТЯ. 


Песньз 


Ирмос: Небеснаго круга Верхотворче Господи, и Церкве Зиждителю, Ты мене 
утверди в любви Твоей, желаний краю, верных утверждение, едине 
Человеколюбче. 


Греха глубина мя в великое море вверже, Чистая, болезни: но 
притекох в тишайшее щедрот Твоих пристанище и, улучив исцеления, 
желанием славлю Тя. 

Болезни моея отрада сталася еси и одержащия муки скоро изменила 
еси, Богоблагодатная: сего ради благодарственныя гласы Ти провещаю 
верою, раб Твой. 

Слава: Моего не презрела еси плачевнаго моления, точиши бо 
источник сострастия, благоутробная Владычице: темже болезнь мою и 
души муку Божественным посещением Твоим скоро утолила еси. 

И ныне: От одра муки, от врат адовых мя, от теснейшаго озлобления 
вознесла еси к свету ослабы на широту крепости: тех ради величаю Тя, 
Нескверная Владычице. 


Песнь 4 


Ирмос: Услышах, Господи, смотрения Твоего таинство, разумех дела Твоя и 
прославих Твое Божество. 


Одержащаго зноя огнем жегомое сердце мое росою милости Твоея 
свободила еси: сего ради, Дево, ублажаю Тя. 

На мне удивила еси, Нескверная Богоневесто, милости Твоя, 
избавльши мя озлобления и одержащаго нечаяния. 

Слава: Гласа моего услышавши, всякое от мене отъяла еси 


1 Творение Иоанна Евхаитского. 


неудобство: темже всегда славлю Тя, Прославленная Приснодево. 
И ныне: Сострастия сподобила еси несострадательна мя и посетила 
еси мя, во обстояниях смятаемаго, Богородице: темже величаю Тя. 


Песнь 5 


Ирмос: Вскую мя отринул еси от лица Твоего, Свете Незаходимый, и покрыла 
мя есть чуждая тьма, окаяннаго? Но обрати мя и к свету заповедей Твоих пути 
моя направи, молюся. 


Одержащий мя мрак посещением Твоим, Чистая, потребися, многи 
муки облегчение невидимо прияша: за сие славлю, благодарю и величаю 
теплое Твое, Дево, заступление. 

Во смирении сердца песнь благодарственную, Чистая, приношу Ти, 
верный Твой раб, избавльшийся стужающих, Пречистая, и вопию Ти: 
Радуйся, Прибежище в нуждах сущих, радуйся, Единая человек Помоще. 

Слава: Мрачный хитон стужающия мя болезни совлекла еси и 
исцеления сияющим паче чаяния облекла еси, темже ныне ликую 
обрадованно в храме Твоем, воспевая Твоя, Дево, чудеса. 

И ныне: Неусыпным молением мя, хотящаго в смерть уснути, 
возбудила еси и конец болезней посещением Твоим Божественным 
положила еси, и возвела мя еси от глубины многия муки: сего ради, 
Дево, славлю ТЯ. 


Песнь 6 


Ирмос: Очисти мя, Спасе, многа бо беззакония моя, и из глубины зол возведи, 
молюся: к Тебе бо возопих, и услыши мя, Боже спасения моего. 


Плач раба Твоего в радость обратила еси, растерзала бо еси мое 
многаго озлобления вретище, Пренепорочная, и веселием исцеления 
препоясала еси. 

Разслаблена яко прежде Твой Сын возстави, Богородительнице 
Чистая, тако мя, раба Твоего, от раждающия смерть болезни восхитила 
еси: сего ради величаю ТЯ. 

Слава: Концы моея жизни помышляющаго помиловала еси: и ныне, 
Дево Чистая, храм Твой святый радуяся обхожду, благодарственным 
языком и сердцем ублажаю Тя. 

И ныне: Души моея уклонения исцели, Приснодево, яко утолила еси 
лютыя муки телесныя: яко да обоюду здрав, хвалу благодарственную 
имам приводите Ти. 


Песнь 7 


Ирмос: Отроцы еврейстии в пещи попраша пламень дерзновенно и на росу 
огнь преложиша, вопиюще: благословен еси, Господи Боже, во веки. 


Радуйся, радосте стужаемых и заступление обидимых, радуйся, крове 
нагих и славо вопиющих: благословен, Пречистая, Плод чрева Твоего. 

Врачевание точиши болящим от длани Твоея, Марие Богородице, от 
негоже Твоего раба напоила еси, вопиющаго: благословен, Пречистая, 
Плод чрева Твоего. 

Слава: Киими гласы Тя воспою? Коим языком Тя, Богородице, 
возвеличаю? Яко болезни горькия и трудов тягчайших благоутробием 
неизреченно свободила еси Твоего раба. 

И ныне: Видела еси скорбь мою, Дево, и вняла еси гласу моему и 

избавила еси лютых моих страстей и болезней и бед: благодарю ТЯ, 
Владычице, надеждо моя известная. 


Песнь 8 


Ирмос: Седмерицею пещь халдейский мучитель Богочестивым неистовно 
разжже, силою же лучшею спасены сия видев, Творцу и Избавителю вопияше: 
отроцы, благословите, священницы, воспойте, людие, превозносите во вся 
веки. 


Болезньми стенаемый, огневицею палимый и треволнением лютым 
сотрясаемый приступих к Тебе, Владычице Благословенная Пречистая; и 
яко милостивая не омерзила мя еси отнюд, но спасла еси вопиющаго: 
священницы благословите, людие превозносите Христа во веки. 

Обдержащими болезньми горько ми сокрушаему и нечаянием живота 
стенаему, нескверная, на мое смирение призрела еси и к исцелению 
известному призвала еси, вопиющаго от сердца: священницы 
благословите, людие превозносите Христа во веки. 

Слава: На мою воззрела еси, Богомати, немощь и благоутробием паче 
чаяния спасла еси раба Твоего, Владычице: веселием исполнила еси, 
силою Божественною и радостию поющаго: отроцы благословите, 
священницы пойте, людие превозносите Христа во веки. 

И ныне: Улучив исцеления, Езекия прежде к дому Господню скоро 
притече, Бога Вседержителя благодарити, Владычице: аз же, улучив от 
Тебе исцеление, к храму Твоему приступих, от души и сердца благодаря 
Тя, Дево, во вся веки. 


Песнь 9 


Ирмос: Устрашися всяк слух неизреченна Божия снизхождения, яко Вышний 
волею сниде даже и до плоти, от девическаго чрева быв Человек: темже Тя, 
Пречистую Богородицу, вернии, величаем. 


Кое хваление, Благая, достойно возсылати имам раб Твой, зане 
таковаго благодеяния сподобила мя еси и страстей, ведущих мя в ада 
пропасти, свободила мя еси ходатайством Твоим, Преблагословенная? 

Святое селение Божие, радуйся, Едина смертных украшение, храме 
Пресвятый Царя и престоле огненный, милосердым Твоим претяжением'! 
тяготу облегчила еси болезни моея, и исцеления и жизни сподобила мя 
еси. 

Слава: Приидите, вся братие моя, совозвеселитеся обще величающе 
Божию Матерь, источник изобильный, от негоже мне ток пресветлый 
исцеления проистече и пламень болезней моих до конца погуби. 

И ныне: Нескверная Владычице Чистая, сердца моего страсти исцели и 
будущия мя жизни Божественныя причастника сотвори и тяжких жития 
молении Твоими избави, да славлю Тя, заступление верных, нескверная. 


1 Груз у весов. Здесь тяжесть грехов и милосердия сопоставляется с 
перевешивающим их заступлением Божией Матери. 

